A principios de los años ochenta, X-Men yera'l títulu de cómics más vendíu de Marvel. Les sos ventes fueron tales que los distribuyidores y los minoristes entamaron a usar un "índiz de X-Men", calificando cada espublizamientu de cómics pola cantidá de pidíos que llograba en comparanza a la edición d'esi mes de X-Men. La sonadía creciente de Uncanny X-Men y l'apaición de tiendes especializaes en cómics llevó a la introducción d'una mano de spin-offs durables, col nomatu X-Books. El primeru d'ellos foi The New Mutants, siguíu por Alpha Flight, X-Factor, Excalibur y Wolverine. Cuando Claremont concibió la idea de la hestoria conocida como "Mutant Massacre" (Matancia Mutante), que yera demasiáu llarga pa espublizase de manera mensual dientro de les páxines de X-Men, la editora Louise Simonson decidió que la hestoria se superpunxera colos demás X-Books. La hestoria foi un ésitu financieru importante, y l'andecha de comercialización declaró qu'estos crossovers nes hestories de X-Men se faríen añalmente.